Krisztusban kedves Testvérek!

Az imént hallottuk a Teremtés könyvéből vett szentírási részlet elbeszélését az Ősszülők megkísértéséről és bűnbe eséséről *(Ter 3, 9-15).* Az első ember a bűnével eljátszotta a kegyelmi állapotot. Mi magunk is megtapasztaljuk naponta, hogy ellentét és küzdelem van a jó és rossz között, sőt vannak pillanatok, amikor alul maradunk egy-egy ilyen megmérettetésben. Ez az áteredő bűn által meggyengült emberi természetünk megnyilvánulása. Hála Istennek vannak olyan helyzetek is és reméljük, hogy ez a gyakoribb, amikor Isten kegyelme segítségével legyőzzük a kísértést és ez által, Krisztus nagy családját erősítjük – azok közösségét, akik teljesítik Isten akaratát *(Mk 3,20-35).* Amikor ide soroljuk magunkat, felmerül a kérdés; mennyire vagyunk készek, hogy mindent megtegyünk a kísértés feletti győzelemért?!

Főegyházmegyénk egyik kis községében, Ungviszokán van egy sírhely, amely fölött ez a felirat áll: ***„Inkább a halál, mint a bűn.”*** Ez a sírhely Kolesár Anna – Isten szolgálója sírhelye, bizonyára a kedves hívek már értesültek a tiszteletének terjedéséről, a fiatalok zarándoklatairól és a boldoggá avatási perének befejezéséről. A kommunista diktatúra évtizedeiben nyilván szó sem eshetett egy fiatal lányt megerőszakolni akaró, majd ellene gyilkosságot elkövető szovjet katonáról. De most a kényszer hallgatás hosszú évei után végre felidézhetjük tanúságtevő élettörténetét.

Kolesár Anna, 1928. Július 14-én született. 13 éves korában elveszítette az édesanyját. Az édesanyja halála után szerényen és egyszerű körülmények között élt bátyjával és édesapjával, a háztartásban magára vette az édesanyai teendőket és lelkiismeretesen helytállt. Anna rendszeresen részt vett a szentmiséken és az ájtatosságokon, a szentmisén való részvétel mellett mindig gondja volt arra is, hogy az Oltáriszentség Jézusa ne maradjon magára a templomban. Gyakran vett részt szentségimádáson és örömmel imádkozta a rózsafüzért is. A második világháború alaposan beavatkozott e lány életébe. 1944. november 22-én este Ungviszokán haladtak át a Vörös hadsereg katonái. Házkutatás közben egy részeg szovjet katona bement a konyha alatti pincébe, amely óvóhelyként szolgált a 16 éves Anna és a család többi tagja valamint a közeli szomszédokból összegyűltek számára. Édesapja kérte Annát, hogy fönn a konyhában készítsen valami ennivalót a katonának, azonban a katona nem élelemre vágyott, hanem erőszakos unszolással zaklatta a fiatal lányt. Anna ellenállást tanúsítva menekülni igyekezett vissza a pincébe. A felbőszült katona utána lépett fegyverét rátartva azzal a felhívással, hogy búcsúzzon el az apjától és azonnal a fenyegetést követően két lövéssel végzett vele az apja szeme láttára. A halálosan megsebesített Anna utolsó szavai ezek voltak: „Jézus, Mária, Szent József!”

A dúló harc miatt, másnap késő este tudták csak eltemetni titokban és pap nélkül. A temetési szertartást 1944. november 29-én, utólagosan elvégezte az akkori plébános, Lukáč Antal. Az egyházi szertartás után a halottak anyakönyvébe a következő bejegyzést tette a plébános: *hostia sanctae castitatis* – *(a szent tisztaság áldozata).* A Pálóci plébániai naplóban ezt a bejegyzést olvashatjuk: *a szentáldozás adott erőt a lánynak abban a pillanatban, amikor bátran, megtorpanás nélkül védte tisztaságát, mert röviddel az események előtt a bűnbánat szentségében részesült és magához vette Krisztust az eukarisztiában.*

Valaki talán ellenvetéssel állhat elő, hogy Anna hősi helytállását, kétségbeesett megfutamodásnak lehetne minősíteni a tisztaság tudatos védelme helyett. Nem akart szándékosan meghalni, azonban fiatal kora ellenére egyszerűen csak ellenállt, noha tudta, hogy ellenállása mit válthat ki az erőszakos katonából, hisz azelőtt már terjedt a hír, hogy ahol a front átvonul, ott erőszakoskodnak a nőkkel. Abban a pillanatban nem volt sok ideje a döntésre, bölcs megfontolásra, hogy mit részesítsen előnyben. Egyszerűen lelkiismerete hangjára hallgatott – amiben Isten hangja nyilvánult meg már eddigi élete során többször is és erre hagyatkozva volt képes így dönteni. Nem tehetett mást, mint hogy ellenállt és nemet mondott arra, ami megfosztotta volna a szíve békéjétől és megtépázta volna személyi szabadságát. Amikor ellenállt az erőszaknak, nem futott el az udvarról, hanem az édesapjához szaladt és nála keresett menedéket. Apja volt számára a legjobb tanító, a személyes Istenbe vetett hit megtestesítője. A hitünk megerősödéséért és szívünk tisztaságának megőrzéséért mi is a mennyei Atyához forduljunk segítségért és nála keressünk menedéket. Ma a tisztaság elleni kísértések más formát öltenek és sokkal több eszközt tud felhasználni a gonosz erre a célra. Noha ki vagyunk szolgáltatva a különböző kísértéseknek, a bukás mindig a mi meggyengült emberi természetünknek a megnyilvánulása, ezek a mi emberi korlátaink, törékenységünk jelei. A hit fénye által arra vagyunk hivatva, hogy e korlátaink fölé emelkedjünk, és állandó türelemmel küzdjünk a kísértésekkel. Nagyobbra, tartósabbra vagyunk hivatva, arra hogy szentek legyünk.

Ungviszokán 1997 óta, amikor Tkáč Alajos érsek úr feltárta ezt az élettörténetet, a fiatalság közös találkozásokat kezdeményezett, zarándoklatokat szerveztek. Mindazok, akik életük megreformálásának vágyával elzarándokoltak Isten szolgálója Anna szülőházához, meggyőződhettek arról, hogy az igazi szeretet áldozatkész, nem kérkedik, a rosszat nem rója fel. Anna rövid és egyszerű élete, leginkább áldozatkészsége arra sarkallja az oda zarándoklókat és minket is, hogy vegyük komolyan a szentségre való meghívásunkat. Az Ő boldoggá avatása jelzés értékű, a szentségre való meghívás mindenkit érint. Ahogy a szentatya Ferenc pápa írja a legújabb apostoli levelében a szentségre való meghívásról a mai világban: Ahhoz pedig, hogy szentek legyünk, **nem kell feltétlen püspöknek, papnak vagy szerzetesnek lenni; mindenki arra kapott meghívást, hogy szent legyen. A világnak szentekre van szüksége, és nekünk az a hivatásunk, hogy szentek legyünk**. Nem szabad félni attól, hogy az életszentség útját járjuk. **Mi a különbség a hősök és a szentek között?** Az, hogy a szentek Jézus Krisztus útját követik, őt utánozzák, tehát tanúságot tesznek róla *(Gaudete et exsultate 14).*

Nagy örömünkre szolgál, hogy Kolesár Annának Isten szolgálójának a boldoggá avatási pere csakhamar a boldoggá avatási szertartásban csúcsosodik ki. Kihasználva az alkalmat, ezúton szeretettel hívom és várom a kedves Testvéreket erre a különös eseményre. A boldoggá avatás ünnepi szentmise keretében történik, amely 2018. szeptember 1-én, szombaton lesz a Kassai Lokomotív stadionban. Találkozzunk és ünnepeljünk együtt, hogy tanúságot tegyünk - itt a Kelet-Szlovákiai régióban, amelyet annyian alábecsülnek – arról az igazgyöngyről, amely fényével láthatóvá teszi a tiszta, áldozatkész szeretet példáját.

Mindannyiotokat Szűz Mária Szeplőtelen Szívébe ajánlunk, és Isten segítségét és áldását kérjük életetekre. Áldjon meg benneteket a Mindenható Isten, az Atya, a Fiú, és a Szentlélek!

***Mons. Bernard Bober, kassai érsek-metropolita,***

***és Mons. Marek Forgáč, kassai segédpüspök***

*Kérjük felolvasni ezt a Pásztorlevelet 2018. június 10-én az évközi 10. vasárnapon.*